《江湖散人歌》
唐代·陆龟蒙

江湖散人天骨奇，短发搔来蓬半垂。手提孤篁曳寒茧，

口诵太古沧浪词。词云太古万万古，民性甚野无风期。

夜栖止与禽兽杂，独自构架纵横枝。因而称曰有巢氏，

民共敬贵如君师。当时只效乌鹊辈，岂是有意陈尊卑。

无端后圣穿凿破，一派前导千流随。多方恼乱元气死，

日使文字生奸欺。圣人事业转销耗，尚有渔者存熙熙。

风波不独困一士，凡百器具皆能施。罛疏沪腐鲈鳜脱，

止失检驭无谗疵。人间所谓好男子，我见妇女留须眉。

奴颜婢膝真乞丐，反以正直为狂痴。所以头欲散，

不散弁峨巍。所以腰欲散，不散珮陆离。行散任之适，

坐散从倾欹；语散空谷应，笑散春云披；衣散单复便，

食散酸咸宜；书散浑真草，酒散甘醇醨；屋散势斜直，

树散行参差；客散忘簪屦，禽散虚笼池。物外一以散，

中心散何疑？不共诸侯分邑里，不与天子专隍陴。

静则守桑柘，乱则逃妻儿。金镳贝带未尝识，

白刃杀我穷生为。或闻蕃将负恩泽，号令铁马如风驰。

大君年小丞相少，当轴自请都旌旗。神锋悉出羽林仗，

缋画日月蟠龙螭。太宗基业甚牢固，小丑背叛当歼夷。

禁军近自肃宗置，抑遏辅国争雄雌。必然大段剪凶逆，

须召劲勇持军麾。四方贼垒犹占地，死者暴骨生寒饥。

归来辄拟荷锄笠，诟吏已责租钱迟。兴师十万一日费，

不啻千金何以支。只今利口且箕敛，何暇俯首哀惸嫠。

均荒补败岂无术，布在方册撑颓隵.冰霜襦袴易反掌。

白面诸郎殊不知。江湖散人悲古道，悠悠幸寄羲皇傲。

官家未议活苍生，拜赐江湖散人号。

作者简介：陆龟蒙（？～公元881年），唐代农学家、文学家，字鲁望，别号天随子、江湖散人、甫里先生，江苏吴县人。曾任湖州、苏州刺史幕僚，后隐居松江甫里，编著有《甫里先生文集》等。 他的小品文主要收在《笠泽丛书》中，现实针对性强，议论也颇精切，如《野庙碑》、《记稻鼠》等。陆龟蒙与皮日休交友，世称“皮陆”，诗以写景咏物为多。